Document ID: 31996R2133

KOMISSION ASETUS (EY) N:o 2133/96,
annettu 6 päivänä marraskuuta 1996,
Kreikasta peräisin olevien tiettyjen tuoreiden hedelmien ja vihannesten kuljetusta koskevista erityistoimenpiteistä annetun neuvoston asetuksen (ETY) N:o 3438/92 soveltamista koskevista yksityiskohtaisista säännöistä vuoden 1996 toimitusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Kreikasta peräisin olevien tiettyjen tuoreiden hedelmien ja vihannesten kuljetusta koskevista erityistoimenpiteistä annetun neuvoston asetuksen (ETY) N:o 3438/92 (1), sellaisena kuin se on viimeksi muutettuna asetuksella (EY) N:o 1600/96 (2), ja erityisesti sen 3 artiklan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92 (3), sellaisena kuin se on viimeksi muutettuna asetuksella (EY) N:o 150/95 (4), ja erityisesti sen 3 artiklan sekä 13 artiklan 2 kohdan,
sekä katsoo, että
asetuksessa (ETY) N:o 3438/92 säädettiin tilapäisestä erityishyvityksestä vuosien 1992, 1993, 1994, 1995 ja 1996 toimitusten osalta Kreikasta peräisin olevien hedelmien ja vihannesten lähetyksiin kylmäautoilla, -laivoilla tai -vaunuilla Kreikasta muihin jäsenvaltioihin, lukuun ottamatta Italiaa, Espanjaa ja Portugalia,
asetuksen (ETY) N:o 3438/92 soveltamista koskevat yksityiskohtaiset säännöt on jo vahvistettu vuosien 1992, 1993, 1994 ja 1995 toimitusten osalta,
on tarpeen määrittää toimittajat ja toimitukset, joihin voidaan soveltaa vuonna 1996 tällaista tilapäistä erityishyvitystä, sekä vähimmäismerkinnät, jotka on oltava hyvityshakemuksessa,
voidaan arvioida, että entisen Jugoslavian tietyillä alueilla vallitsevia huonoja kuljetusolosuhteita, jotka johtuvat alueilla vallinneesta vihanpidosta, voidaan pitää yhtä suurena kaikkien kuljetustapojen ja kaikkien vahvistettujen määräpaikkojen osalta,
asetuksen (ETY) N:o 3438/92 2 artiklan 2 kohdan mukaisesti tilapäisten erityishyvitysten määrää tulisi mukauttaa asteittain alenevasti,
tilapäisen erityishyvityksen määrä tulisi laskea Kreikan ilmoittamien määrien mukaisesti kulujen rajoittamiseksi,
tilapäisten erityishyvitysten hakemuksia olisi valvottava ja vakavasta vilpistä olisi rangaistava,
on tarpeen määrittää tiedot, jotka toimivaltaisten Kreikan viranomaisten on toimitettava komissiolle, sekä määräaika, jossa nämä tiedot on toimitettava,
tämän asetuksen säännöksiä olisi sovellettava 1 päivästä tammikuuta 1996, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 3438/92 1 artiklassa tarkoitettu tilapäinen erityishyvitys myönnetään:
a) toimittajille, luonnollisille henkilöille tai oikeushenkilöille, jotka ovat tosiasiallisesti vastanneet kyseisten toimitusten kustannuksista,
b) sellaisten toimitusten osalta, jotka ovat poistuneet Kreikan alueelta vuoden 1996 aikana,
c) muihin jäsenvaltioihin kuin Italiaan, Espanjaan ja Portugaliin tosiasiallisesti tuotujen määrien osalta.
2 artikla
1. Tilapäisen erityishyvityksen hakemus esitetään toimivaltaiselle Kreikan viranomaiselle viimeistään kuuden kuukauden kuluttua kyseisten lähetysten toimittamisesta.
Kuitenkin, tämä hakemus esitetään viimeistään kuuden kuukauden kuluttua tämän asetuksen voimaantulopäivästä ennen kyseistä päivämäärää toimitettujen lähetysten osalta.
2. Hyvityshakemuksessa on oltava ainakin:
a) hakijan nimi ja toiminimi sekä osoite,
b) asetuksen (ETY) N:o 3438/92 1 artiklan ja tämän asetuksen 1 artiklan edellytyksiä vastaavien tuotteiden kokonaismäärät nettopainona ilmaistuina ja tuotteittain ja lähetyksittäin eriteltyinä,
c) jokaisen lähetyksen osalta:
- kokonaismäärä nettopainona ilmaistuna ja tuotteittain eriteltynä,
- määräpaikkana oleva jäsenvaltio,
- käytetty/käytetyt kuljetustapa/-tavat,
- hakijan nimissä laadittu kuitattu rahti- ja kuljetuslasku tai kuljetusasiakirjan jäljennös, jos sen avulla voidaan määrittää kyseisen lähetyksen kustannuksista vastannut henkilö,
- Kreikan viranomaisen antama ja määräjäsenvaltion vahvistama T5-asiakirjan jäljennös,
- hakijan ilmoitus, jossa todistetaan kyseisen lähetyksen tuotteiden olevan Kreikasta peräisin.
3. Kreikan toimivaltainen viranomainen päättää hakemusten hyväksyttävyydestä.
3 artikla
1. Asetuksen (ETY) N:o 3438/92 1 artiklassa tarkoitetun tilapäisen erityishyvityksen määrä vahvistetaan 3,21 ecuksi sataa nettokilogrammaa kohti 1 päivän tammikuuta ja 17 päivän lokakuuta 1996 välisenä aikana tapahtuvien toimitusten osalta sekä 2,76 ecuksi sataa nettokilogrammaa kohti 18 päivän lokakuuta ja 31 päivän joulukuuta 1996 välisenä aikana tapahtuvien toimitusten osalta.
Jos kuitenkin hakemusten kohteena olevat määrät 1 päivän tammikuuta ja 17 päivän lokakuuta 1996 välisenä aikana tapahtuvien toimitusten osalta ovat yli 175 500 tonnia tai 18 päivän lokakuuta ja 31 päivän joulukuuta 1996 välisenä aikana tapahtuvien toimitusten osalta yli 41 000 tonnia, väliaikaisen erityishyvityksen määrää vähennetään suhteessa vastaavan kauden ylitykseen. Lisäksi näin laskettu toisen kauden tosiasiallinen määrä ei voi olla ensimmäisen kauden vastaavaa määrää suurempi.
2. Tilapäisen erityishyvityksen muuntamiseksi Kreikan drakmoiksi sovellettava kurssi on 2 artiklan 2 kohdan c alakohdan viidennessä luetelmakohdassa tarkoitetun T5-asiakirjan antamispäivänä voimassa oleva maatalouden muuntokurssi.
2. Tilapäinen erityishyvitys maksetaan kahtena eränä. Ensimmäisen erän maksu on viimeistään kolmen kuukauden kuluttua hyvityshakemuksen jättämisestä, jos tämä on ilmoitettu hyväksyttäväksi, ja sen määrä on 60 prosenttia väliaikaisesta erityishyvityksestä. Toisen erän maksu on viimeistään 15 päivänä lokakuuta 1997.
4 artikla
Kreikan toimivaltaiset viranomaiset suorittavat tilapäisen erityishyvityksen myöntämiseen kuuluvan valvonnan.
5 artikla
1. Jos tilapäinen erityishyvitys on maksettu aiheettomasti, Kreikan toimivaltaiset viranomaiset perivät maksetut määrät takaisin lisättyinä korolla, joka lasketaan maksupäivästä sen tosiasialliseen takaisinperintään, ja jos on kyse vakavasta vilpistä, aiheettomasti maksettuja määriä vastaavalla sakolla. Korkojen laskemisessa sovellettava kurssi on Kreikan lainsäädännön mukaisissa vastaavissa perintätoimissa voimassa oleva kurssi.
2. Perittävä tilapäinen erityishyvitys ja tarvittaessa sakon korot ja määrä maksetaan maksajana toimiville yksiköille tai elimille, jotka vähentävät ne Euroopan maatalouden ohjaus- ja tukirahaston tukiosaston rahoittamista menoista.
6 artikla
Kreikan toimivaltainen viranomainen ilmoittaa komissiolle viimeistään 31 päivänä elokuuta 1997 niiden tuotteiden kokonaismäärät, joita tämän asetuksen mukaisesti hyväksytyt hakemukset koskevat, tuotteittain, kuljetustavoittain, määräjäsenvaltioittain ja lähetyskausittain eriteltynä.
7 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä marraskuuta 1996.

Labels: 17
19
8
3
18